讀陶詩作
作者：林憲
朝代：宋

paragraphs: 吾觀淵明詩，了不在言賦。
有如太和氣，周行不停駐。
時與春爲風，融夷物華布。
而未見用力，萬物向榮處。
時與秋爲月，浩然無點注。
江山滋清絕，宇宙靡纖汙。
乃知淵明詩，本不在詩故。
邂逅吐所有，氣象隨所寓。
乞食不爲拙，華軒不爲慕。
歸來不爲高，折腰不爲沮。
羲皇平步超，無懷貞雅素。
簡澹豈能盡，學者漫馳步。
獨有無絃琴，明明一斑露。